
ΔΕΛΤΙΟ ΤΥΠΟΥ 
Προτάσεις για την αντιμετώπιση της έλλειψης γιατρών στο ΕΣΥ
Ο Ιατρικός Σύλλογος Λάρισας για μια ακόμα φορά συντάσσεται με τις χθεσινές προτάσεις του ΔΣ του Πανελλήνιου Ιατρικού Συλλόγου, που στοχεύουν στην αντιμετώπιση της έλλειψης γιατρών στο ΕΣΥ στις νησιωτικές και άγονες περιοχές και αποτελούν απάντηση στον λαϊκισμό, την ολιγωρία και την ανεπάρκεια του Υπ. Υγείας να αντιμετωπίσει την τραγική αυτή κατάσταση, που εξαντλεί την δυνατότητες του μόνο σε απειλές και ανορθόδοξες τιμωρητικές πράξεις διακοπής της ηλεκτρονικής συνταγογράφησης. Διευκρινίζει πως το ποσό των 2100 ευρώ που διατυμπανίζει επικοινωνιακά το Υπ.Υγείας δεν αφορά τους ιδιώτες γιατρούς, αλλά τους γιατρούς ΕΣΥ της ενδοχώρας που θα μετακινηθούν στις περιοχές αυτές και που στο τέλος μετά την φορολόγηση θα απομείνει καθαρό το ¼ περίπου.
«Το Διοικητικό Συμβούλιο του Πανελλήνιου Ιατρικού Συλλόγου, μετά τη συνάντηση του προεδρείου του την Τρίτη 16 Ιουλίου με την ηγεσία του Υπουργείου Υγείας, συνεδρίασε χτες Τετάρτη 17 Ιουλίου και αποφάσισε:
1.- Επισημαίνει ότι το πρόβλημα της υποστελέχωσης είναι αποκλειστική ευθύνη της πολιτείας σε ότι αφορά στις Παθολογικές Κλινικές, η οποία ουδέποτε συζήτησε σοβαρά τις προτάσεις μας που καταθέτουμε κατ΄επανάληψη από το 2022. Ουδέποτε θέσπισε ειδικά μέτρα για τις νησιωτικές και άγονες περιοχές, δεν τηρεί ούτε καν την πρόβλεψη του νόμου 4999/22 για αναπροσαρμογή του επιδόματος αγόνου που όφειλε να υλοποιήσει έως τις 30/6/2023 και τώρα υπόσχεται να εκδώσει τη σχετική ΚΥΑ έως τα τέλη Αυγούστου, καθώς ουδεμία προπαρασκευαστική ενέργεια έχει γίνει για την αντιμετώπιση του από ετών διογκούμενου προβλήματος. Είναι προφανές ότι δεν μπορούν ή δεν προλαβαίνουν τρέχοντας από τηλεοπτικό σε τηλεοπτικό σταθμό και από ραδιόφωνο σε ραδιόφωνο.
2.- Εκφράζει την απογοήτευσή του για την επιστράτευση του κοινωνικού αυτοματισμού και του λαϊκισμού εις βάρος των γιατρών.
3.- Διαπιστώνει επίσης ότι η πολιτεία δεν διακρίνει την εφημερία και υπηρεσία σε Παθολογική Κλινική από την άσκηση εξωνοσοκομειακής ιατρικής.
4.- Αντιμετωπίζουμε ακατονόμαστες απειλές που περιπλέκουν το πρόβλημα.
5.- Επισημαίνουμε ότι δεν λάβαμε γραπτά και αναλυτικά τις ανάγκες του συστήματος, παρά τις αιτήσεις μας και τις διαβεβαιώσεις που υπήρξαν από πλευράς Υπουργείου.
Σε κάθε περίπτωση εργαστήκαμε με την υπόθεση ανάγκης 39 ιατρών σε 14 Νοσοκομεία, χωρίς να ξέρουμε πόσοι και πού.
Αποφασίσαμε:
-Ο ΠΙΣ από το ταμείο του να χορηγήσει επίδομα 1000€ σε κάθε συνάδελφο που θα συνδράμει, ποσό που ξεπερνά τα χρήματα που θα λάβει για δύο εφημερίες επί τρείς μήνες.
-Με τη συνεργασία των Επιστημονικών Εταιρειών θα χορηγήσει τη δωρεάν συνδρομή για τρία Πανελλήνια συνέδρια σε κάθε συνάδελφο.
-Θα απευθύνει πρόσκληση στους γιατρούς που πραγματικά μπορούν να βοηθήσουν, δηλαδή σε αυτούς που πρόσφατα έλαβαν τον τίτλο της ειδικότητας και ελπίζει ότι οι ήδη υπηρετούντες γιατροί στο ΕΣΥ έχουν ενημερωθεί εγκαίρως.
Ο Πανελλήνιος ιατρικός Σύλλογος, ως επίσημος από το νόμο σύμβουλος της πολιτείας, αισθάνεται ότι έχει πράξει στο ακέραιο και έγκαιρα το καθήκον του και ξεπερνά σήμερα τις οικονομικές του δυνατότητες για να αποδείξει ότι ο ιατρικός κόσμος της χώρας επιτελεί το έργο του, ακόμη και όταν οι υπεύθυνοι των οικιών ημών εμπιπραμένων αυτοί άδουν.»

